**Chip pelegrin**

*Danut Cepoi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi pot schimba gândul

pentru tine chip pelegrin,

dar tu de ce-mi pui piedică,

pe care drum ai vrea să merg, destinului

să-i fiu toiag, și cerbului lumină?

Și-n care ram tu îți ascunzi puterea tainică?

Pe care treaptă lumea o așezi?

Cumpărături făcut-ai, merinde-ai adunat

la drumul care te pornești cu mine-n viață,

sau ai uitat puterea să-ți măsori cu marele

și-ntunecatul domn care ne face noaptea dimineață?